CELEX: 
Language: el
Date: 2020-09-16 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του παραρτήματος II μέρος Ι του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά τη χρήση υπό μετατροπή και μη βιολογικού φυτικού αναπαραγωγικού υλικού

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Μετά την έγκριση του νέου κανονισμού για τη βιολογική παραγωγή, είναι αναγκαίο να εγκριθεί ο παρών κατ’ εξουσιοδότηση κανονισμός για την τροποποίηση του κανονισμού (ΕΕ) 2018/848 όσον αφορά τη χρήση υπό μετατροπή και μη βιολογικού φυτικού αναπαραγωγικού υλικού, διότι είναι απαραίτητο να υπάρχει ασφάλεια δικαίου για τους παραγωγούς όσον αφορά τους νέους κανόνες που θα ισχύουν γι’ αυτές τις διαφορετικές κατηγορίες φυτικού αναπαραγωγικού υλικού, ενώ τα κράτη μέλη της ΕΕ θα πρέπει να έχουν αρκετό χρόνο για να ενσωματώσουν τους νέους αυτούς κανόνες στην εθνική τους νομοθεσία.
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
            
               Η πράξη συζητήθηκε διεξοδικά με τα κράτη μέλη στην ομάδα εμπειρογνωμόνων για τη βιολογική παραγωγή, καθώς και με τους κύριους οργανισμούς που εκπροσωπούν τον τομέα της βιολογικής παραγωγής και τους τομείς του φυτικού αναπαραγωγικού υλικού, συγκεκριμένα την IFOAM και τις συνδεδεμένες με αυτήν ομάδες ανά τομέα, την COPA-COGECA και την ESA. Κατά την εκπόνηση των εν λόγω κανόνων, η ΓΔ AGRI συνεργάστηκε στενά με άλλες ΓΔ στο αντίστοιχο πεδίο εμπειρογνωσίας τους, και ιδίως με τη ΓΔ SANTE. Ενημερώθηκαν σχετικά οι εταίροι του ΠΟΕ και διεξήχθησαν δημόσιες διαβουλεύσεις γενικού χαρακτήρα. 
            
            
               Μετά τη γενική δημόσια διαβούλευση, ελήφθησαν υπόψη όλες οι παρατηρήσεις που παρελήφθησαν μέσω του μηχανισμού ανατροφοδότησης και η πράξη δεν τροποποιήθηκε.
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
               Στην αιτιολογική σκέψη 35 του κανονισμού (ΕΕ) 2018/848 υπογραμμίζεται ότι, προκειμένου να διασφαλιστούν η ποιότητα, η ιχνηλασιμότητα, η συμμόρφωση και η προσαρμογή στις τεχνικές εξελίξεις, ανατίθεται στην Επιτροπή η εξουσία να εκδίδει ορισμένες πράξεις, μεταξύ άλλων όσον αφορά τη χρήση υπό μετατροπή ή μη βιολογικού φυτικού αναπαραγωγικού υλικού.
            
            
               Με την παρούσα κατ’ εξουσιοδότηση πράξη τροποποιούνται οι ισχύουσες διατάξεις σχετικά με την πιθανή χρήση υπό μετατροπή και μη βιολογικού φυτικού αναπαραγωγικού υλικού, λαμβανομένης υπόψη της μακροπρόθεσμης σταδιακής κατάργησης της εγκριθείσας παρέκκλισης σχετικά με τη χρήση μη βιολογικού φυτικού αναπαραγωγικού υλικού που προβλέπεται στο άρθρο 53 του κανονισμού (ΕΕ) 2018/848 και της ανάγκης προώθησης της βιολογικής παραγωγής του εν λόγω υλικού.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 16.9.2020
            
            
               για την τροποποίηση του παραρτήματος II μέρος Ι του κανονισμού (ΕΕ) 2018/848 του Ευρωπαϊκού Κοινοβουλίου και του Συμβουλίου όσον αφορά τη χρήση υπό μετατροπή και μη βιολογικού φυτικού αναπαραγωγικού υλικού
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚΗ ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΕ) 2018/848 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για τη βιολογική παραγωγή και την επισήμανση των βιολογικών προϊόντων και για την κατάργηση του κανονισμού (ΕΚ) αριθ. 834/2007 του Συμβουλίου
                  1
               , και ιδίως το άρθρο 12 παράγραφος 2 στοιχείο β),
            
            
               Εκτιμώντας τα ακόλουθα:
            
            
               (1)Ο κανονισμός (ΕΕ) 2018/848, και ιδίως το παράρτημα ΙΙ μέρος Ι, καθορίζει ορισμένες απαιτήσεις όσον αφορά τη χρήση υπό μετατροπή και μη βιολογικού φυτικού αναπαραγωγικού υλικού. 
            
            
               (2)Λαμβανομένης υπόψη της σταδιακής κατάργησης των παρεκκλίσεων από τη χρήση βιολογικού φυτικού αναπαραγωγικού υλικού που προβλέπονται στο άρθρο 53 του κανονισμού (ΕΕ) 2018/848, είναι σημαντικό να αυξηθούν η παραγωγή και η διάθεση στην αγορά βιολογικού και υπό μετατροπή φυτικού αναπαραγωγικού υλικού. 
            
         
         
            
               (3)Σύμφωνα με το άρθρο 10 παράγραφος 4 του κανονισμού (ΕΕ) 2018/848, το φυτικό αναπαραγωγικό υλικό μπορεί να διατίθεται στο εμπόριο ως προϊόν «υπό μετατροπή» εφόσον έχει τηρηθεί περίοδος μετατροπής τουλάχιστον 12 μηνών. Σύμφωνα με το άρθρο 26 παράγραφος 1 του κανονισμού (ΕΕ) 2018/848, τα κράτη μέλη εξασφαλίζουν τη δημιουργία μιας τακτικά επικαιροποιούμενης βάσης δεδομένων για την καταγραφή του βιολογικού και του υπό μετατροπή φυτικού αναπαραγωγικού υλικού εκτός των σποροφύτων, συμπεριλαμβανομένων, ωστόσο, των σπόρων γεωμήλων, που διατίθενται στην επικράτειά τους. Επιπλέον, το άρθρο 26 παράγραφος 2 απαιτεί από τα κράτη μέλη να διαθέτουν συστήματα τα οποία επιτρέπουν στις επιχειρήσεις οι οποίες εμπορεύονται βιολογικό ή υπό μετατροπή φυτικό αναπαραγωγικό υλικό και που είναι σε θέση να παράσχουν το εν λόγω υλικό σε επαρκείς ποσότητες και εντός εύλογου χρονικού διαστήματος να δημοσιοποιούν, εθελοντικά, χωρίς επιβάρυνση, μαζί με τις επωνυμίες και τα στοιχεία επικοινωνίας τους, πληροφορίες σχετικά με το βιολογικό και υπό μετατροπή φυτικό αναπαραγωγικό υλικό, όπως το φυτικό αναπαραγωγικό υλικό βιολογικού ετερογενούς υλικού ή βιολογικών ποικιλιών που είναι κατάλληλες για τη βιολογική παραγωγή, εκτός των σποροφύτων, συμπεριλαμβανομένων, ωστόσο, των σπόρων γεωμήλων, το οποίο είναι διαθέσιμο, καθώς και την ποσότητα σε βάρος του εν λόγω υλικού και την περίοδο του έτους κατά την οποία είναι διαθέσιμο. Εντούτοις, το άρθρο 26 παράγραφος 5 ορίζει ότι τα κράτη μέλη μπορούν να εξακολουθήσουν να χρησιμοποιούν ήδη υπάρχοντα σχετικά πληροφοριακά συστήματα.
            
            
               (4)Επομένως, είναι σημαντικό, όταν δεν υπάρχει επαρκής διαθεσιμότητα βιολογικού φυτικού αναπαραγωγικού υλικού και η εν λόγω μη διαθεσιμότητα αποδεικνύεται μέσω των αρχείων που συγκεντρώνονται στη βάση δεδομένων και τα συστήματα που προαναφέρθηκαν, να δίνεται προτεραιότητα στη χρήση υπό μετατροπή φυτικού αναπαραγωγικού υλικού έναντι του μη βιολογικού φυτικού αναπαραγωγικού υλικού. Επιπλέον, σύμφωνα με το άρθρο 6 στοιχείο θ) του κανονισμού (ΕΕ) 2018/848, θα πρέπει να επιτρέπεται η χρήση βιολογικού και υπό μετατροπή φυτικού αναπαραγωγικού υλικού που παράγεται από τις ίδιες τις επιχειρήσεις. 
            
            
               (5)Λαμβανομένων υπόψη των αποκλινουσών πρακτικών που εφαρμόζονται επί του παρόντος στα κράτη μέλη, είναι επίσης ιδιαίτερα σημαντικό να εναρμονιστούν τα ειδικά κριτήρια και οι προϋποθέσεις για την έκδοση αδειών χρήσης μη βιολογικού φυτικού αναπαραγωγικού υλικού στις περιπτώσεις που το βιολογικό και υπό μετατροπή φυτικό αναπαραγωγικό υλικό δεν είναι διαθέσιμο σε επαρκή ποιότητα ή ποσότητα. Με την εναρμόνιση αυτή αναμένεται ότι θα καταστεί δυνατή η αποφυγή του δυνητικού αθέμιτου ανταγωνισμού στη βιολογική παραγωγή και ότι θα εξασφαλιστεί η εφαρμογή ορισμένων διατάξεων προφύλαξης όσον αφορά το φυτικό αναπαραγωγικό υλικό, ενώ, σε περίπτωση χρήσης φυτοπροστατευτικών προϊόντων σ’ ένα αγροτεμάχιο, το αγροτεμάχιο αυτό θα πρέπει, κατά περίπτωση, να υπόκειται σε περίοδο μετατροπής, όπως προβλέπεται στο παράρτημα ΙΙ μέρος Ι σημεία 1.7.3. και 1.7.4. του κανονισμού (ΕΕ) 2018/848.
            
            
               (6)Παρά τις προσπάθειες που καταβάλλουν οι επιχειρήσεις που ασχολούνται με την παραγωγή βιολογικού φυτικού αναπαραγωγικού υλικού, εξακολουθούν να υπάρχουν πολλά είδη, υποείδη ή ποικιλίες για τις οποίες δεν είναι διαθέσιμο βιολογικό και υπό μετατροπή φυτικό αναπαραγωγικό υλικό και για τις οποίες είναι αναγκαίο να απλουστευθεί η διαδικασία αδειοδότησης μέσω της μείωσης του διοικητικού φόρτου, χωρίς να θίγεται ο βιολογικός χαρακτήρας των προϊόντων. Ως εκ τούτου, και προκειμένου να μειωθεί ο αριθμός των αιτήσεων έκδοσης ατομικών αδειών, είναι σκόπιμο να προβλεφθούν η έκδοση ετήσιων εθνικών γενικών αδειών για τα είδη, τα υποείδη ή τις ποικιλίες, υπό ορισμένες προϋποθέσεις, καθώς και η κατάρτιση εθνικών καταλόγων ειδών ή υποειδών για τα οποία διατίθενται σε επαρκή ποσότητα κατάλληλες ποικιλίες βιολογικού ή υπό μετατροπή φυτικού αναπαραγωγικού υλικού. Με την προσέγγιση αυτή αναμένεται ότι θα περιοριστούν οι αιτήσεις έκδοσης ατομικών αδειών. Επιπλέον, οι εν λόγω εθνικοί κατάλογοι συνιστούν συναφείς πληροφορίες, οι οποίες αναμένεται να αυξήσουν τις γνώσεις και την ασφάλεια στον τομέα του βιολογικού φυτικού αναπαραγωγικού υλικού και, ως εκ τούτου, να διευκολύνουν την περαιτέρω ανάπτυξη τόσο αυτού του άκρως εξειδικευμένου τομέα παραγωγής όσο και της χρήσης βιολογικού φυτικού αναπαραγωγικού υλικού.
            
            
               (7)Επομένως, το παράρτημα ΙΙ μέρος I του κανονισμού (ΕΕ) αριθ. 2018/848 θα πρέπει να τροποποιηθεί αναλόγως.
            
            
               (8)Για λόγους σαφήνειας και ασφάλειας δικαίου, ο παρών κανονισμός θα πρέπει να αρχίσει να ισχύει από την ημερομηνία έναρξης ισχύος του κανονισμού (ΕΕ) 2018/848,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Το παράρτημα Ι μέρος ΙΙ του κανονισμού (ΕΕ) 2018/848 τροποποιείται σύμφωνα με το παράρτημα του παρόντος κανονισμού.
            
            
               Άρθρο 2
            
            
               Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται από την [ημερομηνία εφαρμογής του κανονισμού (ΕΕ) 2018/848].
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
            
               Βρυξέλλες, 16.9.2020
            
            
               
                     Για την Επιτροπή
               
               
                     Η Πρόεδρος
                     Ursula VON DER LEYEN
               
            
         
         
            
                  
                     (1)
                  
                        ΕΕ L 150 της 14.6.2018, σ. 1.
               
            
      
    ---documentbreak--- 
      
         
         
            
               ΠΑΡΑΡΤΗΜΑ 
            
            
            
               Το μέρος Ι του παραρτήματος II του κανονισμού (ΕΕ) 2018/848 τροποποιείται ως εξής:
            
            
               (1)τα σημεία 1.8.5.1 έως 1.8.5.5 αντικαθίστανται από τα ακόλουθα:
            
            
               «1.8.5.1. Κατά παρέκκλιση από το σημείο 1.8.1, όταν τα δεδομένα που συγκεντρώνονται στη βάση δεδομένων που αναφέρεται στο άρθρο 26 παράγραφος 1 ή στο σύστημα που αναφέρεται στο άρθρο 26 παράγραφος 2 στοιχείο α) δείχνουν ότι δεν καλύπτονται οι ποιοτικές ή ποσοτικές ανάγκες της επιχείρησης όσον αφορά το σχετικό βιολογικό φυτικό αναπαραγωγικό υλικό, η επιχείρηση επιτρέπεται να χρησιμοποιεί φυτικό αναπαραγωγικό υλικό υπό μετατροπή σύμφωνα με το άρθρο 10 παράγραφος 4 δεύτερο εδάφιο στοιχείο α). 
            
            
               Σε περίπτωση που δεν υπάρχει διαθέσιμο βιολογικό και υπό μετατροπή φυτικό αναπαραγωγικό υλικό σε επαρκή ποιότητα ή ποσότητα για την κάλυψη των αναγκών της επιχείρησης, οι αρμόδιες αρχές δύνανται να χορηγήσουν άδεια για τη χρήση μη βιολογικού φυτικού αναπαραγωγικού υλικού, υπό τους όρους που καθορίζονται στα σημεία 1.8.5.3 έως 1.8.5.7. 
            
            
               Οι εν λόγω ατομικές άδειες εκδίδονται μόνο σε μία από τις ακόλουθες περιπτώσεις:
            
            
               α)εάν δεν έχει καταχωριστεί καμία ποικιλία των ειδών που επιθυμεί να καλλιεργήσει η επιχείρηση στη βάση δεδομένων που αναφέρεται στο άρθρο 26 παράγραφος 1 ή στο σύστημα που αναφέρεται στο άρθρο 26 παράγραφος 2 στοιχείο α)· 
            
            
               β)εάν δεν υπάρχει κανένας προμηθευτής, δηλαδή επιχείρηση που διαθέτει φυτικό αναπαραγωγικό υλικό στην αγορά, που να είναι σε θέση να παραδώσει εγκαίρως το σχετικό βιολογικό ή υπό μετατροπή φυτικό αναπαραγωγικό υλικό για σπορά ή φύτευση στις περιπτώσεις που ο χρήστης έχει παραγγείλει το φυτικό αναπαραγωγικό υλικό εγκαίρως ώστε να είναι ευλόγως δυνατή η προετοιμασία και η προμήθεια του βιολογικού ή υπό μετατροπή φυτικού αναπαραγωγικού υλικού· 
            
            
               γ)εάν η ποικιλία που επιθυμεί να καλλιεργήσει η επιχείρηση δεν έχει καταχωριστεί ως βιολογικό ή υπό μετατροπή φυτικό αναπαραγωγικό υλικό στη βάση δεδομένων που αναφέρεται στο άρθρο 26 παράγραφος 1 ή στο σύστημα που αναφέρεται στο άρθρο 26 παράγραφος 2 στοιχείο α) και η επιχείρηση είναι σε θέση να αποδείξει ότι καμία από τις καταχωρισμένες εναλλακτικές ποικιλίες του ίδιου είδους δεν είναι κατάλληλη για τις συγκεκριμένες αγρονομικές και εδαφοκλιματικές συνθήκες και τις απαραίτητες τεχνολογικές ιδιότητες της παραγωγής που επιδιώκει και ότι, ως εκ τούτου, η άδεια είναι σημαντική για την παραγωγή της· 
            
            
               δ)εάν η έκδοση της άδειας δικαιολογείται για χρήση στην έρευνα, σε δοκιμές πεδίου μικρής κλίμακας, για σκοπούς διατήρησης της ποικιλίας ή καινοτομίας των προϊόντων και έχει εγκριθεί από τις αρμόδιες αρχές του οικείου κράτους μέλους.
            
            
               Πριν ζητήσει την έκδοση άδειας, η επιχείρηση συμβουλεύεται τη βάση δεδομένων που αναφέρεται στο άρθρο 26 παράγραφος 1 ή το σύστημα που αναφέρεται στο άρθρο 26 παράγραφος 2 στοιχείο α) προκειμένου να εξακριβώσει αν υπάρχει διαθέσιμο σχετικό βιολογικό ή υπό μετατροπή φυτικό αναπαραγωγικό υλικό και, επομένως, αν το αίτημά της είναι δικαιολογημένο.
            
            
               Όταν πληρούνται οι προϋποθέσεις του άρθρου 6 στοιχείο θ), οι επιχειρήσεις μπορούν να χρησιμοποιούν βιολογικό και υπό μετατροπή φυτικό αναπαραγωγικό υλικό που προέρχεται από τη δική τους εκμετάλλευση, ανεξάρτητα από την ποιοτική και ποσοτική διαθεσιμότητα σύμφωνα με τη βάση δεδομένων που αναφέρεται στο άρθρο 26 παράγραφος 1 ή το σύστημα που αναφέρεται στο άρθρο 26 παράγραφος 2 στοιχείο α). 
            
            
               1.8.5.2 Κατά παρέκκλιση από το σημείο 1.8.1., οι επιχειρήσεις σε τρίτες χώρες επιτρέπεται να χρησιμοποιούν φυτικό αναπαραγωγικό υλικό υπό μετατροπή σύμφωνα με το άρθρο 10 παράγραφος 4 δεύτερο εδάφιο στοιχείο α), όταν αποδεικνύεται ότι δεν υπάρχει διαθέσιμο βιολογικό φυτικό αναπαραγωγικό υλικό σε επαρκή ποσότητα ή ποιότητα στην επικράτεια της τρίτης χώρας στην οποία είναι εγκατεστημένη η επιχείρηση.
            
            
               Με την επιφύλαξη των σχετικών εθνικών κανόνων, οι επιχειρήσεις σε τρίτες χώρες επιτρέπεται να χρησιμοποιούν τόσο βιολογικό όσο και υπό μετατροπή φυτικό αναπαραγωγικό υλικό που προέρχεται από τη δική τους εκμετάλλευση. 
            
            
               Οι αρχές ελέγχου ή οι φορείς ελέγχου που έχουν αναγνωριστεί σύμφωνα με το άρθρο 46 παράγραφος 1 δύνανται να επιτρέψουν σε επιχειρήσεις σε τρίτες χώρες τη χρήση μη βιολογικού φυτικού αναπαραγωγικού υλικού σε μονάδα βιολογικής παραγωγής, όταν δεν υπάρχει διαθέσιμο βιολογικό ή υπό μετατροπή φυτικό αναπαραγωγικό υλικό σε επαρκή ποσότητα ή ποιότητα στην επικράτεια της τρίτης χώρας στην οποία είναι εγκατεστημένη η επιχείρηση και υπό τους όρους που καθορίζονται στα σημεία 1.8.5.3, 1.8.5.4 και 1.8.5.5.
            
            
               1.8.5.3 Στο μη βιολογικό φυτικό αναπαραγωγικό υλικό δεν  χρησιμοποιούνται μετά τη συγκομιδή φυτοπροστατευτικά προϊόντα πλην των επιτρεπόμενων για το φυτικό αναπαραγωγικό υλικό σύμφωνα με το άρθρο 24 παράγραφος 1 του παρόντος κανονισμού, εκτός εάν η χρήση χημικών προϊόντων έχει προβλεφθεί από τις αρμόδιες αρχές του οικείου κράτους μέλους για φυτοϋγειονομικούς λόγους, σύμφωνα με τον κανονισμό (ΕΕ) 2016/2031, για όλες τις ποικιλίες και το ετερογενές υλικό ενός δεδομένου είδους στην περιοχή στην οποία θα χρησιμοποιηθεί το φυτικό αναπαραγωγικό υλικό. 
            
            
               Όταν χρησιμοποιείται μη βιολογικό φυτικό αναπαραγωγικό υλικό στο οποίο έχουν χρησιμοποιηθεί χημικά προϊόντα όπως αναφέρεται στο πρώτο εδάφιο, το αγροτεμάχιο στο οποίο καλλιεργείται το εν λόγω φυτικό αναπαραγωγικό υλικό υπόκειται, κατά περίπτωση, σε περίοδο μετατροπής όπως ορίζεται στα σημεία 1.7.3. και 1.7.4. 
            
            
               1.8.5.4 Η άδεια για χρήση μη βιολογικού φυτικού αναπαραγωγικού υλικού λαμβάνεται πριν από τη σπορά ή τη φύτευση της καλλιέργειας.
            
         
         
            
               1.8.5.5 Η άδεια για χρήση μη βιολογικού φυτικού αναπαραγωγικού υλικού χορηγείται σε μεμονωμένους χρήστες για μία καλλιεργητική περίοδο, ενώ οι αρμόδιες αρχές, η αρχή ελέγχου ή η αρμόδια για τις άδειες αρχή καταρτίζουν κατάλογο των ποσοτήτων επιτρεπόμενου φυτικού αναπαραγωγικού υλικού.»
            
            
               (2)παρεμβάλλονται τα ακόλουθα σημεία 1.8.5.6 και 1.8.5.7:
            
            
               «1.8.5.6. Οι αρμόδιες αρχές των κρατών μελών καταρτίζουν επίσημο κατάλογο των ειδών, υποειδών ή ποικιλιών (ομαδοποιημένων κατά περίπτωση) για τις οποίες έχει αποδειχθεί η διαθεσιμότητα βιολογικού ή υπό μετατροπή φυτικού αναπαραγωγικού υλικού σε επαρκείς ποσότητες και για τις κατάλληλες ποικιλίες στην επικράτειά τους. Δεν εκδίδονται άδειες για τα είδη, τα υποείδη ή τις ποικιλίες που περιλαμβάνονται στον εν λόγω κατάλογο στην επικράτεια του οικείου κράτους μέλους σύμφωνα με το σημείο 1.8.5.1., εκτός εάν η έκδοσή τους δικαιολογείται για έναν από τους σκοπούς που αναφέρονται στο σημείο 1.8.5.1. στοιχείο δ). Εάν αποδειχθεί ότι η ποσότητα ή η ποιότητα του βιολογικού ή του υπό μετατροπή φυτικού αναπαραγωγικού υλικού που είναι διαθέσιμο για ένα είδος, υποείδος ή ποικιλία στον κατάλογο είναι ανεπαρκής ή ακατάλληλη, λόγω εξαιρετικών περιστάσεων, οι αρμόδιες αρχές των κρατών μελών μπορούν να αφαιρέσουν από τον κατάλογο ένα είδος, υποείδος ή ποικιλία. 
            
            
               Οι αρμόδιες αρχές των κρατών μελών επικαιροποιούν τον κατάλογό τους σε ετήσια βάση και τον δημοσιοποιούν. 
            
            
               Έως τις 30 Ιουνίου κάθε έτους και την πρώτη φορά έως τις 30 Ιουνίου 2022, οι αρμόδιες αρχές των κρατών μελών διαβιβάζουν στην Επιτροπή και στα άλλα κράτη μέλη τον σύνδεσμο προς τον ιστότοπο στον οποίο δημοσιοποιείται ο επικαιροποιημένος κατάλογος. Η Επιτροπή δημοσιεύει τους συνδέσμους προς τους εθνικούς επικαιροποιημένους καταλόγους σε ειδικό ιστότοπο. 
            
            
               1.8.5.7 Κατά παρέκκλιση από το σημείο 1.8.5.5., οι αρμόδιες αρχές των κρατών μελών μπορούν να χορηγούν ετησίως γενική άδεια σε όλες τις ενδιαφερόμενες επιχειρήσεις για τη χρήση:
            
            
               α) ενός δεδομένου είδους ή υποείδους όταν και εφόσον καμία ποικιλία δεν έχει καταχωριστεί στη βάση δεδομένων που αναφέρεται στο άρθρο 26 παράγραφος 1 ή στο σύστημα που αναφέρεται στο άρθρο 26 παράγραφος 2 στοιχείο α)· 
            
            
               β) μιας δεδομένης ποικιλίας όταν και εφόσον πληρούνται οι όροι που προβλέπονται στο σημείο 1.8.5.1. στοιχείο γ).
            
            
               Όταν χρησιμοποιούν γενική άδεια, οι επιχειρήσεις τηρούν αρχεία σχετικά με την ποσότητα που χρησιμοποίησαν και η αρμόδια για τις άδειες αρχή καταρτίζει κατάλογο με τις ποσότητες του επιτρεπόμενου μη βιολογικού φυτικού αναπαραγωγικού υλικού.
            
            
               Οι αρμόδιες αρχές των κρατών μελών επικαιροποιούν τον κατάλογο των ειδών, υποειδών ή ποικιλιών για τις οποίες έχει εκδοθεί γενική άδεια σε ετήσια βάση και τον δημοσιοποιούν. 
            
            
               Έως τις 30 Ιουνίου κάθε έτους και την πρώτη φορά έως τις 30 Ιουνίου 2022, οι αρμόδιες αρχές των κρατών μελών διαβιβάζουν στην Επιτροπή και στα άλλα κράτη μέλη τον σύνδεσμο προς τον ιστότοπο στον οποίο δημοσιοποιείται ο επικαιροποιημένος κατάλογος. Η Επιτροπή δημοσιεύει τους συνδέσμους προς τους εθνικούς επικαιροποιημένους καταλόγους σε ειδικό ιστότοπο.»